ผูกพัน หรือแค่เคยชิน
ช่วงนี้เดินสายตามสถาบันการศึกษา ไปหากันถึงที่อีกแล้ว วันนี้ไปพูดที่ ม.ราชภัฏบ้านสมเด็จเจ้าพระยา นั่งฟังปัญหาที่น้องๆ ยกมือถามแล้วตกใจ ปัญหาความรักของน้องๆ วัยใสบางคนไปไกลกว่าที่เราคิดไว้มาก ,น้องผู้หญิงคนหนึ่งยกมือขึ้นถามทั้งน้ำตา คบกับแฟนมา 2 ปี รักๆ เลิกกันมา 6-7 ครั้ง ทุกครั้งที่เลิกกันไป เขากลับไปหาแฟนเก่า สุดท้ายก็มาเลือกเรา น้องแค่อยากรู้ว่า กลับมาครั้งนี้ เขาจะวนกลับไปหาคนเก่าอีกไหม? ไม่มีใครตอบได้ค่ะ แค่พอเดาออกเบาๆ ว่า การกลับมาหาเรา อาจไม่ใช่มีใจ คงแค่ไม่มีที่ไปเฉยๆ หรือเปล่า อย่าลืมนะ ผ่านมา 6-7 ครั้ง เขากลับไปหาคนเดิมทุกครั้ง ถ้าคนเก่ายังอยู่ในใจ ดึงคนใหม่เข้ามาเจ็บทำไมไม่รู้ น้องก็ช่างใจสู้ กลับมาเมื่อไหร่ ก็ยังเปิดใจให้อภัยเสมอ เราพยายามจะเป็นรักแท้ แต่เขาดูแลเราเป็นแค่ของตาย หัวใจทุกคนมีค่า ไม่ใช่ให้เข้ามาพักหมือนรีสอร์ต พักผ่อนแล้วกลับบ้านไป น้องทนได้ เพราะรักเขา แค่ลองแบ่งใจมารักตัวเรา คงไม่ต้องเศร้าขนาดนี้ น้องไม่ใช่คนแรกที่เจอรักไปๆ กลับๆ คล้ายๆ ถูกจับกดน้ำ กลับมาให้ชื่นใจ เดี๋ยวก็จากไปให้อกหัก สักพักบอกว่ากลับมารักอีกแล้ว นี่รักกับคนหรือลูกตุ้ม เดี๋ยวก็เหวี่ยงไป เดี๋ยวก็เหวี่ยงมา,พี่อ้อยคะ ตอนนี้หนูกับแฟนอยู่ในความสัมพันธ์ที่อยู่เพราะรัก หรือเพราะผูกพันไม่รู้ มันยังตัดกันไม่ขาด แต่ก็ไม่ได้มีความสุขนะคะ ครั้งนี้เรากลับมาคบกันรอบที่สามแล้ว เขาเป็นคนที่คิดจะไปก็ไป คิดจะกลับมาก็มา แต่หนูก็เป็นฝ่ายที่จะกลับไปทุกรอบเลยค่ะหนูรู้ รอบนี้เขาบอกว่าจะไม่เลือกแล้ว เขาเลือกที่จะกลับมารอบนี้เขาก็ไม่อยากเลิก เขาเลยให้หนูเลือก หนูเลือกที่จะบอกไปว่าหนูยังไม่พร้อมเลิก แต่เราก็ยังหาทางออกให้เรามีความสุขไม่ได้เลยค่ะ หนูต้องทำยังไงดีคะ,กลับมาแต่ละครั้ง เราได้ร่วมกันแก้ปัญหาที่ทำให้เลิกกันครั้งก่อนหรือยังล่ะคะ เดี๋ยวก็ไป เดี๋ยวก็กลับ แปลว่าเขาไม่รักเรามากพอจะเดินหน้าต่อหรือเปล่า ถ้ารักกันจริงทำไมต้องทิ้งให้เราเป็นแฟนเก่าถึง 3 ครั้ง กลับมาอีกที ความรักคงคล้ายๆ เดิม แต่ที่เพิ่มคือความระแวง เพราะเราไม่รู้ว่าเขาจะพักอยู่รีสอร์ตนี้อีกนานแค่ไหน แล้วจะไปเอาความสุขที่ไหนล่ะคะ รักแบบระเบิดเวลา ที่ไม่รู้จะสร้างหายนะขนาดไหนกับหัวใจที่เจ็บซ้ำๆ ซากๆ กับคนเดิมๆ รักกันควรจะมีความสุขในการอยู่ใกล้ๆ กัน ไม่อย่างงั้นจะอดทนให้ได้อะไร เราก็ไม่สุข เขาก็ดูทุกข์ๆ ไม่รู้น้องคิดยังไง แต่ประโยคที่พี่หวั่นใจคือ เธอเลือกละกัน ฉันไม่เลือกแล้ว อารมณ์ประมาณ ถ้าอยู่ได้ก็อยู่ อยู่ไม่ได้ก็แยกย้ายละกัน ความรักที่ไร้ซึ่งอนาคต เพราะไม่รู้เธออยากให้หมดเวลาเมื่อไหร่ ใครที่ไหนจะมีความสุข,ตอนนี้ไม่แน่ใจว่า นี่คือปัญหาความรัก หรือปัญหาความไม่รัก เขาทำร้ายเราได้ตั้งหลายครั้ง ยังกลับมา เขาต้องหาวิธีชดเชย สร้างความรู้สึกดีๆ ให้กับเราใหม่ ไม่ใช่ กลับมาละนะ เลือกเอาแล้วกัน จะอยู่หรือจะเลิก เราขี้เกียจเลือกแล้ว แต่ละประโยคที่เขาพูดตรงไหนที่แปลว่า รัก ได้บ้าง,ก่อนเปิดใจคุยกับเขา ถามใจตัวเราก่อน ถ้ายังไม่พร้อมเลิก ก็ต้องรับให้ไหว กับอาการไม่ค่อยมีใจของเขา ยื้อเวลาหลอกตัวเราอีกซะตั้ง และถ้าครั้งนี้จะพัง ก็ถือว่า เราให้โอกาสจนหมดมือแล้ว หรือหากพยายามยอมรับความจริง ไม่ว่าเขาจะอยู่หรือทิ้ง เราจะต้องมีความสุขให้ไหวด้วยหัวใจของเราเอง เมื่อพร้อมรับกับทุกคำตอบ ค่อยถามเขาว่า ตกลงตอนนี้ ความรู้สึกของเขาเป็นยังไง? ยังรักกันมากพอจะเดินต่อไหม? เราไม่อยากฝืนใจกัน แค่ไปๆ กลับๆ เราก็ต้องยอมรับแล้วว่า หรือที่ผ่านมา ก็ไม่ได้รักกันเท่าไรนะ เธออยากให้เป็นแบบไหน ถ้าหมดใจก็บอก ไม่ต้องหลอกว่ารัก เราไม่อยากให้ยิ่งอยู่ใกล้ๆ ยิ่งไม่มีความสุข ถ้าเดินหน้าต่อแล้วทุกข์ เราก็แยกย้ายไปมีความสุขกันไกลๆ ดีไหม การยื้อคนหมดใจไว้ใกล้ตัว หัวใจเราจะทรมานที่สุด ปัญหาไม่ได้อยู่ที่ เขากลับมาหาเราไหม ปัญหาคือ ต่อให้มีเขาอยู่ใกล้ เรากลับไม่ได้สัมผัสถึงความรู้สึก มีใจ ของเขา,มั่นใจว่าน้องยังรัก แต่กับใจเขา เหมือนเราเป็นคนเคยชิน มีก็ดี ไม่มีก็ได้ เมื่อรักใคร เรามักจะอ้อนวอนขอร้องแทบตายไม่อยากให้เขาจากเราไปไหน ไม่ใช่พูดง่ายๆ ว่า เธอเลือกละกัน อยากอยู่ หรืออยากไป แล้วแต่เธอ ฟังดูเหมือนตามใจ แต่สุดท้ายคือ ก็ไม่ได้รักเท่าไรหรือเปล่า?
เธอเลือกละกัน อยากอยู่ หรืออยากไป แล้วแต่เธอ ฟังดูเหมือนตามใจ แต่สุดท้ายคือ ก็ไม่ได้รักเท่าไรหรือเปล่า?
ความรัก,แฟนเก่า,คนดังนั่งเขียน,ดีเจพี่อ้อย,ความผูกพัน